Keltska arheološka nalazišta na Balkanu
<s>Keltska arheološka nalazišta na Balkanu pružaju dragocjeni materijal iz perioda Latenske kulture čiji su Kelti nosioci i rekonstruišu etno-kulturnu sliku centralnobalkanskog prostora i susjednih područja u željeznom dobu.</s><s>Zna se da su tu oblast naseljavali: Panonci, Mezi, Tribali, Autarijati, Dardanci i Skordisci.</s><s>Kelti su indo-evropski narod sa područja srednje Evrope, gdje su u starijem željeznom dobu bili isključivi nosioci Halštatske kulture (800-450. pne).</s><s>U kasnijem periodu, od 450. god do potpunog priključenja keltskih teritorija u Rimsko carstvo, doći će do trans-kulturne difuzije, kao posljedica velikih keltskih migracija širom Evrope.</s><s>Taj period se naziva Latenska kultura.</s>

<s>Nakon stalnog naseljavanja Panonije, početkom III stoljeća p.n.e, keltsko pleme Skordisci, oko ušća Drave i Save u Dunav, osnivaju državu – Skordiska.</s>

<s>Skordici su bili i ostali ratnički narod sve dok nisu podlegli Rimljanima i postali njihovi podanici.</s><s>Stalni ratni napori nisu pogodovali rastu broja stanovništva.</s><s>Pohodi koji su ih učinili gospodarima prostrane teritorije od Dunava do ilirskih, makedonskih i tračanskih granica nisu bili praćeni seobom neboračkog stanovništva.</s><s>Njihova moć se manifestovala u nametanju volje silom oružja, u prigrabljanju pokretne imovine, a ne u prisvajanju zemljišta i njegovom trajnom naseljavanju.</s><s>Na pojedinim ključnim strateški važnim tačkama, bilo je keltskih doseljenika, ali ne u tolikom broju da bi to uticalo  na etničku sliku područja.</s>

<s>Jedino područje gdje su činili većinu bilo je područje od ušća Save do Đerdapa, gdje su se zadržali i poslije rimskih osvajanja.</s><s>U ostalim dijelovima Balkana oni nisu nigdje predstavljali etničku čistu sredinu, već su bili izmješani sa ilirskim, tračkim i dačkim starosjediocima.</s>

<s>Nalazišta u Srbiji 
Nalazišta Pećine, Kostolac i Karaburma potvrđuju stalnu naseljenost Kelta i predstavljaju najstarije keltske nalaze na sjevernom Balkanu.</s><s>Na sva tri nalazišta primjećuje se podudarnost priloga keltskog porijekla.</s><s>Pronađene su fibule raznih varijanti, kopče, bronzane naušnice i svi pripadaju ranom periodu Latenske kulture.</s><s>Ovdje nedostaje oružje jer su u pitanju ženski grobovi.</s><s>Srebrene naušnice sa ovih nalazišta iz IV vijeka p.n.e, pokazuju da je došlo do sažimanja predhodnih starosjedilačkih i novopridošlih keltskih formi kultura.</s>

<s>U unutrašnjosti Balkana, dolina rijeke Morave i donje Podrinje su jedine oblasti gdje su Kelti bili u većem broju.</s><s>Koliko je bio jak i koliko je duboko prodirao keltski sloj, arheologija još nije dala konačno mišljenje.</s><s>Najveći broj Keltskih nalaza je u okolini Niša.</s><s>Pronađeni su pojedinačni nalazi ili dijelovi naselja (Gradac kod Zlokućana sa naseljem i keltskom keramikom).</s><s>Keltskih nalaza ima i oko Pirota, Bele Palanke, Aleksinca i Leskovca.</s>

<s>Na lokalitetu Krajčinovićima kod Priboja, pronađeni su nalazi keltsko-latenske provenijencije.</s><s>I na obali Skadarskog jezera na lokalitetu Gostilj postoji keltsko-latenska nekropola.</s>

<s>Prisustvo Kelta  u zapadnoj Srbiji posvjedočeno je kamenim spomenikom iz rimskog doba u okolini Užica, na prostoru Stapara, na kome se može pročitati dio natpisa …</s><s>MVNICIPIUM CAP…. što se povezuje sa imenom keltsko-skordičkog «grada» Capedunuma, kojeg spominje Strabon.</s><s>Nalazi keltske sive keramike pronađeni u okolini Kragujevca, i  nadgrobni spomenici s prikazanim keltskim simbolima i načinima oblačenja potvrđuju značajan keltski element među stanovništvom oko srednje Drine i zapadne Morave.</s><s>Čak se keltska imena nalaze u izvjesnom broju i u predjelima sjeverne Crne Gore i Sandžaka (okolina Pljevalja i Prijepolja.</s>

<s>Nalazišta u Bosni i Hercegovini 
Stanovnici sjeverozapadne Bosne pripadali su velikom etničkom stablu Panona, a stanovnici Donje Doline, arheološkog nalazište kod Bosanske Gradiške, smatraju se južnim ogrankom panonskih Oserijata.</s><s>Najmalađi period naselja tokom 3, 2, i 1. vijeka p.n.e. pripada Keltima, koji su ovdje izgradili nadzemne kuće.</s><s>Pronađen je obimni keltski metalni (nakit i oružje) i keramički materijal.</s>

<s>U selu Laminci nađeno je šest pojasnih kopči koje su po nalazištu nazvane Laminačke kopče.</s>

<s>Nalazi keltsko-latenske provenijencije pronađeni su i u okolini današnjeg Teslića.</s><s>U maloj latenskoj nekropoli iz  druge polovinu IV. st. p. n. e. pronađene su tipične keltsko-latenske fibule i koplja izrađena pod uticajem keltskih formi.</s>

<s>Sjeverno od Višegrada na desnoj obali Drine, na lokalitetu Jezero-Sase smještena je nekropola od osam tumula, prečnika 15 do 20 m i visine 0,80 do 1,5 m. Sahranjivanje je skeletno.</s><s>Samo je jedan tumul iskopan i u njemu je pronađena keramika keltsko-latenskog tipa.</s><s>Svjedočanstvo  o prisustvu Kelta pruža gradina Kulina-Vrdolje, 7 km istočno od Konjica.</s><s>Tu je pronađena keramike keltskolatenskog tipa.</s><s>Samu gradinu koristili su Kelti u vremenu neposredno nakon urušavanja autarijatske zajednice, kao strateški objekat keltske hegemonije uspostavljen na nekadašnjem autarijatskom prostoru.</s><s>Keltski uticaj se jasno primjećuje u okolini Konjica gdje se među zabilježenim imenima (u obliku kognomena) iz antičkog razdoblja nalaze i ona čisto keltskog porijekla kao što su Boio, Iacus, Laiscus, Posaulio i Mascelio, ali i u keltskom načinu oblačenja prikazanim na reljefnim nadgrobnim spomenicima.</s>

<s>U Štrpcima je pronađena ostava koja se sastoji od luksuznog srebrnog nakita sakrivenog u brončanoj zdjeli.</s><s>Vlasnik je zakopao svoje bogatstvo jedino u slučaju velike i bliske opasnosti, te i ovaj nalaz potvrđuje keltski prodor u jugoistočnu Bosnu koji je tim područjem sigurno prošao donoseći velika razaranja i izazivajući populacione poremećaje, jer vlasnik se nije vratio da iskopa svoje bogatstvo.</s><s>Slično se sigurno dogodilo i vlasniku velike ostave grčkog novca koju je zadnjih godina IV. st. p. n. e. zakopao u blizini današnjeg mjesta Prače.</s>

<s>Arheološka dilema 
Osnovno pitanje za arheologe je da li se sav latenski materijal na prostoru Balkana – može vezati samo za Skordiske, ili je bio import sa teritorije na kojoj su Skordisci sasvim sigurno obitovali.</s><s>Rasvjetljavanje etničke pripadnosti nađenog materijala još uvijek traje.</s>

<s>Reference</s>

<s>Kelti
Arheološka nalazišta u BiH
Historija Balkana
Arheološka nalazišta u Srbiji</s>

